Jääkiekon alle 18-vuotiaiden Aasian ja Oseanian mestaruuskilpailut

Historia

Turnaus pelattiin ensimmäisen kerran Japanin Kushirossa ja Tomakomaissa Japanin, Kiinan, Etelä-Korean ja Australian kesken vuonna 1984. Japani voitti kolme ensimmäistä turnausta, jonka jälkeen Pohjois-Korea osallistui ensimmäisen kerran vuoden 1987 turnaukseen ja voitti heti ensimmäisellä kerralla mestaruuden. Vuonna 1991 Meksiko Pohjois-Amerikasta osallistui ainoan kerran turnaukseen, mutta joukkue kuitenkin hävisi kaikki neljä otteluaan.
Vuonna 1993 turnaukseen liittyi Neuvostoliiton hajoamisen jälkeen Kazakstan, joka voitti kaikki neljä otteluaan maalierolla 88-0. Joukkueen maalilla torjuivat myöhemmin NHL:ssäkin pelanneet Vitali Jeremejev ja Jevgeni Nabokov. Kazakstanin vuoden 1997 hopeaa voittaneessa joukkueessa esiintyivät tulevista NHL-pelaajista maalivahti Vitali Kolesnik ja hyökkääjä Nikolai Antropov. Joukkue voitti viidestä pelaamastaan turnauksesta kolme kultaa ja kaksi hopeaa, kunnes Kazakstan siirtyi vuonna 1998 pelaamaan alle 18-vuotiaiden D-sarjan EM-kilpailuihin. Vuonna 2001 myös alemman sarjatason EM-kilpailut liittyivät MM-kisaformaattiin, jossa Kazakstan sittemmin nousi aina alle 18-vuotiaiden pääsarjatason MM-kilpailuihin vuoden 2003 turnaukseen.
Kazakstanin lähdettyä EM-kisaformaattiin vuoden 1997 turnauksen jälkeen vuoden 1998 turnaukseen liittyivät mukaan Uusi-Seelanti ja Thaimaa. Uusi-Seelanti voitti debyyttiturnauksessaan Thaimaan lukemin 12-2, mutta hävisi kaikki neljä muuta otteluaan. Thaimaa puolestaan hävisi kaikki viisi otteluaan peräti maalierolla 217-3. Maiden välillä nähtiin koko turnauksen historian ajan suuria tasoeroja, mikä korostui Thaimaan debyyttiturnauksessa, jossa nähtiin Etelä-Korean ennätyksellinen 92-0 voitto maasta. Ottelussa nähtiin myös toinen ennätys, kun Song Dong-hwan teki Etelä-Korean maaleista 30. Hän voitti koko turnauksen piste- ja maalipörssin tehtyään viidessä ottelussa tehot 44+12=56. Ennätyksen myötä Dong-hwanin paita on nykyään esillä Kanadan Torontossa sijaitsevassa Hockey Hall of Famessa.
Vuonna 1999 turnaus laajeni kahdeksaan joukkueeseen, joten se jaettiin kahdelle sarjatasolle. Sekä I- että II-divisioonassa pelasi neljä joukkuetta. I-divisioonan muodostivat turnauksen alkuperäisjoukkueet Japani, Etelä-Korea, Kiina ja Australia. II-divisioonan turnausta isännöi Pohjois-Korea. Uuden-Seelannin lisäksi turnauksessa pelasivat myös ensimmäisen kerran Kiinan Taipei ja Etelä-Afrikka, joista jälkimmäisenä mainittu sijoittui toiseksi voitettuaan kaksi ottelua. Pohjois-Korea voitti turnauksen. Kiinan Taipei hävisi kaikki ottelunsa suurella maalierolla 133-8.

Viimeiset turnaukset ja joukkueiden myöhempi menestyminen

Alkuperäisjoukkue Japani jättäytyi vuoden 2000 turnauksesta lähdettyään mukaan alle 18-vuotiaiden B-sarjan MM-kilpailuihin. Joukkue on myöhemmin pysynyt MM-kilpailujen I-divisioonatasolla. Japanin AM-kilpailujen I-divisioonassa korvasi Pohjois-Korea, joka voitti turnauksen. II-divisioonassa Uuden-Selannin ja Kiinan Taipein kanssa pelasivat paluun tehnyt Thaimaa sekä tulokasjoukkue Mongolia. Mongolia onnistui pelaamaan Thaimaan kanssa 4-4-tasapelin, mutta joukkue jäi kuitenkin viimeiseksi. Seuraavana vuonna Mongolia voitti II-divisioonan turnauksen. Uusi-Seelanti liittyi I-divisioonaan Pohjois-Korean tilalle, mutta jäi viimeiseksi. Pohjois-Korea liittyi alle 18-vuotiaiden I-divisioonan MM-kilpailuihin, joissa joukkue sijoittui viimeiseksi ja putosi II-divisioonaan. Pohjois-Korea ei ole enää sittemmin osallistunut ikäluokan turnauksiin.
Vuonna 2002 turnaus pelattiin viimeisen kerran. Joukkuemäärä väheni kuuteen ja II-divisioona poistui, kun Etelä-Korea siirtyi pelaamaan alle 18-vuotiaiden III-divioonan MM-kilpailuihin, josta se sittemmin nousi seuraavaksi vuodeksi II-divisioonaan. Sittemmin Etelä-Korean korkein sijoitus on I-divisioonan A-lohkon viides sija vuodelta 2010. Vuoden 2002 turnauksen kaksi ensimmäistä sijaa menivät alkuperäisjoukkueille Kiinalle ja Australialle, kun taas isäntäjoukkue Uusi-Seelanti voitti pronssia.
Aasian ja Oseanian mestaruuskilpailujen päätyttyä Kiina, Australia ja Uusi-Seelanti siirtyivät vuonna 2003 pelaamaan alle 18-vuotiaiden III-divisioonan MM-kilpailuihin. Joukkueet muodostivat turnauksen A-lohkon, jossa pelasi myös isäntäjoukkue Meksiko. Australia voitti kultaa ja nousi seuraavaksi vuodeksi II-divisioonaan. Kiina voitti pronssia. Australian sarjataso on myöhemmin vaihdellut II- ja III-divisioonan MM-tasojen välillä ja joukkueen parhaat sijoitukset ovat II-divisioonan lohkon viidennet sijat vuosilta 2006 ja 2007. Kiinan sarjataso on Australian tapaan vaihdellut II- ja III-divisioonan välillä. Joukkue on parhaimmillaan sijoittunut II-divisioonan lohkossa viidenneksi vuosina 2008 ja 2011. Huhtikuussa 2017 maan KHL-joukkue Kunlun Red Starin ilmoitettiin ottavan tehtäväkseen kehittää Kiinan maajoukkuekiekkoilua ja koota maan alle 18-vuotiaiden maajoukkue pohjoisamerikkalaiseen Northwest Hockey -liigaan. Uusi-Seelanti on puolestaan kerran onnistunut nousemaan II-divisioonatasolle vuoden 2011 turnaukseen.
Viimeisen turnauksen jälkeen muista joukkueista Kiinan Taipei on osallistunut III-divisioonan MM-kilpailuihin vuodesta 2008, jolloin joukkue ylsi myös parhaimmalle sijoitukselleen hopeaan. Mongolia on osallistunut saman sarjatason turnaukseen vuosina 2008 ja 2010. Yhden turnauksen visiitin AM-kisojen II-divisioonassa tehnyt Etelä-Afrikka pelasi ensin vuoden 2000 turnauksen II-divisioonan EM-kilpailuissa ja sen jälkeen pääsääntöisesti III-divisioonan MM-kilpailuissa. Joukkue nousi II-divisioonatasolle vuosien 2003 ja 2005 turnauksiin. Meksiko aloitti III-divisioonan MM-kilpailuissa vuonna 2003 ja on jatkanut pääsääntöisesti siellä. Parhaimmillaan joukkue on sijoittunut II-divisioonassa lohkonsa neljänneksi vuosina 2005 ja 2006.
Alle 18-vuotiaiden turnaus pidettiin IIHF Challenge Cup of Asian yhteydessä kertaalleen vuonna 2012. Ainoa aiemmin AM-kilpailuihin osallistunut maa oli Thaimaa, joka voitti kultaa. Muut turnaukseen osallistuneet joukkueet olivat Arabiemiirikunnat, Malesia, Intia ja Hong Kong.

Vanhemmat ikäluokat

Alle 20-vuotiaiden kilpailuja on pelattu vuodesta 1974 ja virallisesti vuodesta 1977. Formaattiin liittyi alempi sarjataso ensimmäisen kerran vuonna 1979 ja Japani liittyi ensimmäisenä aasialaisena joukkueena ikäluokan MM-turnauksiin vuonna 1982, jolloin se sijoittui B-sarjassa kolmanneksi. Seuraavana vuonna Australia osallistui ensimmäisen kerran C-sarjan MM-turnaukseen sijoittuen lopulta viimeiseksi. Vuonna 1985 Japani pääsi ensimmäisen kerran isännöimään alle 20-vuotiaiden ikäluokan B-sarjan turnausta, jolloin joukkue sijoittui kolmanneksi.
Pohjois-Korea osallistui alle 20-vuotiaiden ikäluokan MM-kilpailuhin vuosina 1988–1993 ja 2010–2011. Joukkue nousi B-sarjaan vuoden 1992 turnaukseen. Etelä-Korea osallistui C-sarjan turnaukseen vuosina 1990–1993, mutta on ollut ikäluokassa jälleen aktiivinen vuodesta 2003. Kiina teki visiitin C-sarjan MM-kilpailuissa vuonna 1986, mutta aktivoitui III-divisioonatasolla vasta seuraavan kerran vuonna 2004. Kazakstan on osallistunut alle 20-vuotiaiden ikäluokan MM-kilpailuihin Neuvostoliiton hajoamisen jälkeen vuodesta 1993. Etelä-Afrikka on puolestaan ollut ikäluokan MM-kuvioissa vuodesta 1996 ja Meksiko vuodesta 1997.
Alle 18-vuotiaiden AM-joukkueista ei lopulta juuri edetty edellä mainittuja esimerkkejä lukuun ottamatta alle 20-vuotiaiden MM-joukkueisiin turnauksen olemassaolon aikana. Uusi-Seelanti sai alle 20-vuotiaiden MM-turnauksiin osallistuneen joukkueen jalkeille viimeisiin AM-turnauksiin osallistuneesta rungosta ensimmäisen kerran vuonna 2004. Kiinan Taipei sai ensimmäisen alle 20-vuotiaiden MM-joukkueen vuonna 2010. Thaimaa ja Mongolia eivät ole kertaakaan osallistuneet turnauksiin.
AM-kisamaista lähes kaikkien miesten joukkueet ovat osallistuneet aktiivisesti MM-turnauksiin. Pohjois-Korea ei tosin osallistunut aikuisten MM-turnauksiin vuosina 1994–2001. Kiinan Taipei osallistui D-sarjan MM-kilpailuihin vuonna 1987, mutta seuraavan kerran MM-kilpailuihin vasta vuonna 2017. Thaimaa ei ole koskaan osallistunut miesten MM-kilpailuihin ja Mongolia sai joukkueen III-divisioonaan jalkeille lopulta vuonna 2003. Aasialaista miesten jääkiekkoa edusti AM-kisavuosina myös Aasian talvikisat, johon osallistui AM-kilpailujen olemassaolon aikana sen maista Japani, Kiina, Etelä-Korea, Pohjois-Korea, Kazakstan ja Mongolia. Vuosina 1992–1995 kaikki edellä mainitut maat Mongoliaa lukuun ottamatta osallistuivat myös Aasian Cupiin.